Vossies klop Rustenburg in eendeweer | Netwerk24
Deur Wim Pretorius 12 Augustus 2019 18:13
Die Hoërskool Ben Vorster van Tzaneen moes op 'n sopnat veld alles in die stryd werp om 'n begeesterde span van die Hoërskool Rustenburg te klop.
Die Vossies het die klipharde stryd met 12-8 gewen en sodoende 'n afspraak teen die Hoërskool Eldoraigne gemaak in die eindstryd van die Virsekerbeker-reeks se Plaat-afdeling.
Die Hoërskool Ben Vorster van Tzaneen se losskakel, Lehann Marais, op die aanval teen die Hoërskool Rustenburg tydens die twee skole se Virsekerbeker-halfeind. Foto: Pieter Vorster
Die tuisspan se heelagter, Meyer Vorster, was die groot held van die dag nadat hy verantwoordelik was vir al sy span se punte.
Vorster het vier strafskoppe deur die pale gejaag om Rustenburg se doppie te klink.
Die Vossies was rustyd met 9-3 voor, met die Rusties se flank, Louis Vivier, wat in die tweede helfte die enigste drie van die wedstryd gedruk het.
Die Vossies, wat verlede jaar nog in die Skild-afdeling se eindstryd gespeel het toe hulle met 20-29 teen Hoërskool Oos-Moot vasgeval het, sal hoop dat hulle dié slag kampioen-glorie beskore is.
* In die Skild-afdeling sal die Hoërskool Middelburg met die Hoërskool Hugenote van Springs swaarde kruis in die eindstryd.
Middelburg het Heidelberg Volkskool met 'n sterk vertoning met 28-17 geklop in hul halfeindstryd, terwyl Hugenote vir 'n groot verrassing gesorg het toe hy kon vasbyt om vir die Hoërskool Lichtenburg met 19-17 te troef.
* In Afdeling 2 sal 'n nuwe kampioen die naweek gekroon word wanneer die Hoërskool Pietersburg en Ligbron Akademie van Ermelo teen mekaar te staan kom.
Die Pieties het die Hoërskool Klerksdorp in die halfeind met 35-29 getroef, met sy losskakel, Zander de Ridder, wat hier deurslaggewend was.
Hy het 30 van sy span se punte aangeteken en boonop 'n driekuns aan drieë behaal.
Ligbron Akademie het op sy beurt weer amok gemaak teen die Hoërskool Wesvalia en hulle met 65-17 uit die pad gevee.
* Die eerste kampioene van die Virsekerbeker-reeks is die afgelope naweek gekroon.
In Afdeling 3 het die Leeuwenhof Akademie van Germiston hopeloos te veel skietgoed gehad vir Curro Heuwelkruin in die eindstryd.
Leeuwenhof het gemaklik met 37-16 gewen.
Springs Boys' High School het 'n nuwe toevoeging tot sy trofeekas gekry nadat hy die Hoërskool Warmbad met 27-22 verslaan het in die eindstryd van Afdeling 4.
Die Hoërskool Heilbron kan self breëbors wees nadat hy vir Littleton Manor High School van Centurion met 26-22 ore aangesit het in die eindstryd van Afdeling 5.